**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 280/2003 Z. z. o zdravotných problémoch, ktoré ovplyvňujú výmenu s hovädzím dobytkom a ošípanými v znení neskorších predpisov na základe úlohy č. 2 na mesiac november uvedenej v Pláne legislatívnych úloh vlády SR na rok 2015.

Návrh sa predkladá z dôvodu potreby transpozície smernice Európskeho parlamentu a Rady 2014/64/EÚ z 15. mája 2014, ktorou sa mení smernica Rady 64/432/EHS, pokiaľ ide o počítačové databázy, ktoré sú súčasťou sietí dohľadu v členských štátoch (Ú. v. EÚ L 189, 27.6.2014). Predloženým návrhom nariadenia vlády sa menia a dopĺňajú informácie o zvieratách, ktoré musí obsahovať počítačová databáza v rámci zavedeného systému siete dohľadu. Ide najmä o spresnenie informácií, ktoré sa zaznamenávajú v databáze v súčasnosti, ako aj o ich doplnenie potrebné vzhľadom na zavedenie elektronickej identifikácie hovädzieho dobytka ako úradného spôsobu identifikácie v Únii od 18. júla 2019. Keďže predmetné úpravy v databáze sa podľa smernice 2014/64/EÚ majú uplatňovať tiež od uvedeného dátumu, návrhom nariadenia vlády sa do novelizovaného nariadenia dopĺňa príslušné prechodné ustanovenie. Zodpovedajúcim spôsobom sa mení aj transpozičná príloha novelizovaného nariadenia.

Návrh nie je potrebné zasielať na vnútrokomunitárne pripomienkové konanie.

Dátum nadobudnutia účinnosti je navrhnutý tak, aby bol v súlade s dátumom určeným na prevzatie smernice.

Návrh nariadenia vlády je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právne záväznými aktmi EÚ.

Návrh nariadenia vlády nebude mať vplyv na rozpočet verejnej správy, nebude mať vplyv na podnikateľské prostredie, životné prostredie a informatizáciu spoločnosti a ani sociálne vplyvy.

Návrh bol predmetom pripomienkového konania, ktorého výsledky sú uvedené
vo vyhodnotení pripomienkového konania a do ďalšieho legislatívneho procesu sa predkladá bez rozporov.